Goudbedryf: Kamer van Mynwese maak finale aanbod | Maroela Media
Die Kamer van Mynwese het Dinsdagmiddag ŉ finale aanbod van ŉ verhoging van 6% vir Solidariteit se lede in die goudbedryf gemaak. Die aanbod neem die vorm aan van ŉ tweejaarooreenkoms en is aan ŉ winsdelingskema gekoppel. Die verhoging vir jaar een bly dieselfde in jaar twee. Die vakbond het tot Donderdag 29 Augustus om op die aanbod te reageer.
Gideon du Plessis, hoofsekretaris van Solidariteit, het gesê die vakbond het die Kamer versoek om uitstel tot einde volgende week aan hom te verleen sodat hy sy lede kan raadpleeg. “Dit sal die vakbond ook kans gee om voorleggings van die onderskeie mynhuise oor hul onderskeie winsdelingskemas te ontvang en uitstaande eise te finaliseer.” Du Plessis het gesê die partye sal weer Donderdagoggend vergader oor Solidariteit se versoek.
Die Kamer se vorige aanbod was vir ŉ 5,5%-verhoging. Du Plessis het gesê die finale aanbod volg nadat Solidariteit Maandag sy eis van ŉ 10%-verhoging op die totale kostepakket na ’n 8,3%-verhoging op basiese salaris verander het.